La Bibia piemontèisa/Testament Neuv/Gioann/Gioann 7


Gioann

7

La festa dle Caban-e 

Apress ëd lolì, Gesù a l'é restà an Galilea përchè a vorìa nen fesse vëdde an Giudea, për motiv ch'ij cap dij Giudé a sërcavo 'd felo meuire. Ora la festa dij Giudé, ch'as ciamava dle Caban-e, a l'era davzin-a e ij sò frej a l'han dije: "Part da sì e vat-ne an Giudea, për ch'ij tò dissépoj a peusso vëdde ij miràcoj che ti it sas fé!". Ti 't podras mai dventé famos s'it ësterme ambelessì. S'it sas fé 'd ròbe tant maravijose, fate conòsse al mond!". Ij sò frej a disìo parèj përchè gnanca lor a-j chërdìo.

Anlora Gesù a l'ha rësponduje: "Sto-sì a l'é 'ncora nen ël moment giust ch' i-i vada, ma vojàutri i peude sèmper andeie cand ch'i veule. A vojàutri ël mond a peul nen volèive mal, ma 'l mond a l'ha mi an ghignon përchè i-j faso vëdde ciàir ël mal ch'a fà. Monté vojàutri a cola festa; për mi, i veuj ancora nen andeje përchè mè temp a l'é nen rivà". E avendje dit parèj, Gesù a l'é 'ncora fërmasse an Galilea.

Contut, cand ch' ij sò frej a l'ero partì për andé a la festa, anlora a l'é bin andaie 'dcò chiel, ma da stërmà, nen an pùblich. Ora, ij cap dij Giudé a sercavo 'd trovelo a la festa e a seguitavo a ciamé an gir se cheidun a l'avèissa vëddulo. Fra la gent a j'ero tante discussion a rësguard ëd Gesù. A-i ero coj ch'a disìo: "A l'é n'òm da bin". D'àutri a replicavo: "Nò, a l'é mach n'ambrojon!". Contut, gnun a parlava franch an sò cont, përchè a l'avìo tëmma dij càp dij Giudé".

Gesù a mostra ant ël Templi 

Cand che la festa a l'era già mesa passà, Gesù a l'é montà al Templi, e a l'ha comensà a dotriné a la gent ch'a l'era ambelelì. Ij cap dij Giudé a në j'ero maravijà, e a disìo: "Com é-lo che st'òm-sì a peul savèj tant sensa avèj avù n'istrussion superior?". Gesù a l'ha rësponduje: "La dotrin-a ch'i mostro a l'é nen la mia, ma a ven da col ch'a l'ha mandame. Se cheidun a l'é dispòst a fé la volontà 'd Nosgnor, a 'rconossrà 'd sicur se lòn ch'i mostro a ven da Nosgnor o s'a l'é mach ëd ròba ch'i penso mi. Col ch'a parla a sò nòm a sërca mach ëd grandegé, ëd dé glòria a chiel medésim; d'àutra part, col ch'a veul dé glòria a col ch'a l'ha mandalo, visavì Nosgnor, a dis la vrità e nen ëd fandònie. Mosè ha-lo nen dave la Lege? Tutun, gnun ëd vojàutri a-j ubidiss! An efet, i sërche mach la manera 'd feme meuire".

Ël pòpol a-j rëspond: "Ti't ses n'andemonià! Chi é-lo ch'a vorìa mai massete?". Gesù a dis: "I l'hai fàit n'euvra sola ant un dì d'arpòs e vojàutri i seve ancora lì stupì a fene na gran' chestion. Ma 'dcò vojàutri i feve 'n travaj ant ël dì dl'arpòs cand che, për ubidiensa al precèt ëd Mosé, i feve 'd sirconcision. Che peui la tradission ëd la sirconcision a l'é comensà con ij patriarca, tant temp anans ëd la lege 'd Mosé. Cand ch' ël dì 'd fé la sirconcision ëd vòstr fieul a càpita ch'a sìa un di d'arpòs, i la feve l'istess - i dise - për rispeté la lege 'd Mosé. Com é-lo anlora ch' im feve oposission përchè i l'hai varì 'd pianta n'òm ant un dì d'arpòs? Giudiché nen da j'aparense: vòstr giudissi a l'ha da esse conform a lòn ch'a l'é giust".

Dle chestion rësguard a l'identità 'd Gesù 

Anlora cheidun ëd coj ch'a vivìo a Gerusalem a disìa: "Sto-sì, é-lo nen col ch'a sërcavo la manera 'd felo meuire? Pura, vardlo lì ch'a parla al dëscovert e a-j diso gnente. Peul esse che nòstre autorità a l'han arconòssù ch'a l'é chiel ël Mëssia? A peul nen esse lolì, përchè i savoma bin da 'ndoa ch'a ven ësto-sì. Cand ch' ël Mëssia a vnirà, a comparirà e basta; gnun a savrà da 'ndoa ch'a ven".

Antramente che Gesù a dotrinava ant ël Templi, a l'ha sclamà: "Eh, vojàutri im conòsse e i seve 'dcò da 'ndoa ch'i son. Ma i son nen ëvnù ambelessì a mè nòm. Col ch'a l'ha mandame a l'é degn ëd fiusa, ma vojàutri i lo conòsse nen". Contut, mi i lo conòsso përchè i son surtì da chiel, e a l'é chiel ch'a l'ha mandame".

Anlora ij cap dij Giudé a l'han provà a ciapelo, ma gnun a l'ha podù buteje le man adòss, për motiv che soa ora a l'era ancora nen rivà. E diversi dël pòpol a l'han chërdù a chiel. A disìo: "Cand che 'l Messia a sarà rivà, farà-lo pì 'd segn miracolos che lòn ch'a l'ha fane sto-sì?"

Cand ch' ij Farisé a l'han sentù coma che la la gent a discutìa rësguard a Gesù, ij Farisé ansema ai cap dij sacerdòt a l'han mandà le guardie dël Templi për ciapelo. E Gesù a-j dis: "I starai ansem a voi ancora për pòch temp, e peui i artornarai da col ch'a l'ha mandame. Anlora i'm sërcreve, ma i'm trovereve pì nen, e là 'ndoa ch'i vado, vojàutri i peude nen ven-e".

Ij cap dij Giudé a l'han nen capì lolì e a l'han dit an tra 'd lor: "Andoa che sto-sì a podrìa andé che nojàutri i podoma nen andeie? Pensa-lo forse 'd chité 'l pais e andé a trové 'd Giudé ch'a vivo an d'àutri pais? Peul-lo esse che chiel a vada fin-a prediché ai Grech?". Che mai veul-lo dì lòn ch'a l'ha dit: 'Là 'ndoa ch'i vado, vojàutri i peude nen ven-e'?".

Dotrin-a rësguard a lë Spirit 

Ant l'ùltim e gran dì dla festa, Gesù a l'é butasse andoa ch'a tuti a lo podèisso s-ciairé bin e a l'ha dit a àuta vos: "Se cheidun a l'ha sèj, ch'a ven-a da mi; chi ch'a chërd an mi ch'a bèiva. përchè la Scritura a dis: "Fium d'eva viva a seurtiran da sò cheur". Ora, a disìa lòn dlë Spirit ch'a l'avrìo d'arsèive coj ch'a chërdo an chiel, përchè a l'avìo ancora nen arsèivù lë Spirit Sant, dàit che Gesù a l'era ancora nen ëstàit glorificà.

D'opinion diverse rësguard a Gesù 

Donca, diversi dël pòpol, sentù ch'a l'avìo ste paròle, a l'han comensà a dì: "Sto-sì a l'é përdabon ël Profeta!". D'àutri a disìo: "A l'é chiel ël Mëssìa". D'àutri ancora a replicavo: "Ma 'l Mëssìa ha-lo da ven-e da la Galilea? La Scritura dis-la nen ch' ël Mëssia a vnirà da la smëns ëd David e da la borgià 'd Betlem, andoa ch'a stasìa David?". A l'é donca staje na division tra 'l pòpol për càusa 'd chiel. E certidun ëd lor a vorio ciapelo, ma gnun ëd lor a l'ha butaje le man adòss.

La mancansa 'd fede dj'autorità 

A l'é parèj che le guardie dël templi a son tornass-ne dai gran sacerdòt e dai Farisé. Sti-sì a l'han dije: "Përchè l'eve-ne nen portalo sì?". E le guardie a l'han dije: "I l'oma mai sentì gnun ch'a parlèissa coma chiel". Ij Farisé a l'han replicà: "Ëdcò vojàutri i seve fave ambrojé da col-li? A-i é forse dj'autorità o dij Farisé ch'a l'àbio chërdù an chiel? Nò! A-j cor darera mach sta plebaja ch'a sa nen lòn ch'a sia la Lege. A l'é 'd gent maledìa da Nosgnor!".

Nicodemo, un ëd lor, col ch'a l'era vnù da Gesù 'd neuit, a l'ha dije: "É-lo che nòstra lege a giudica n'òm prima d'avèilo sentì e sensa savèj lòn ch'a l'ha fàit?". A l'han rësponduje: "Ëdcò ti 't ses ëd la Galilea? Va a 'nformete mej e 't vëdras che gnun profeta a l'é mai sortì da la Galilea". E tuti a son tornass-ne a ca.

Nòte 

Bibia
Testament Neuv
Gioann